b'\n_START_ARTICLE_\nPrimitius flamencs\n_START_PARAGRAPH_\nLa pintura flamenca s\'inscriu dins del Renaixement europeu del segle XV i el segle XVI, que es va desenvolupar amb certa independ\xc3\xa8ncia del Renaixement itali\xc3\xa0, encara que va acabar notant la seva influ\xc3\xa8ncia. _NEWLINE_La pintura flamenca dels segles XV i XVI encara conservava trets d\xe2\x80\x99estil g\xc3\xb2tic, t\xc3\xa8cnics, com l\'\xc3\xbas de la taula en lloc del llen\xc3\xa7, i tem\xc3\xa0tics, sobretot religiosos i espirituals. No obstant aix\xc3\xb2, la seva habilitat detallista i interessos els van impulsar a investigar i a descobrir de manera emp\xc3\xadrica la perspectiva, a perfeccionar la t\xc3\xa8cnica del retrat, al qual van dotar de gran profunditat psicol\xc3\xb2gica, i a reivindicar el paisatge com a tema pict\xc3\xb2ric._NEWLINE_La seva concepci\xc3\xb3 medieval de l\'artista com a artes\xc3\xa0 va evitar que molts d\'aquests pintors fossin reconeguts, ja que bastants no signaven les obres fins avan\xc3\xa7at el segle XVI. Tampoc es van lliurar massa a la reflexi\xc3\xb3 sobre el seu art, per la qual cosa s\xc3\xb3n escasses les biografies i els tractats sobre les seves t\xc3\xa8cniques, encara que algun ens n\'ha arribat.\n_START_SECTION_\nContext hist\xc3\xb2ric i geogr\xc3\xa0fic\n_START_PARAGRAPH_\nAmb freq\xc3\xbc\xc3\xa8ncia ens referim a aquesta pintura amb l\'expressi\xc3\xb3 "primitius flamencs", donant a entendre que es tracta d\'un art que no ha arribat a la plenitud, que \xc3\xa9s maldestre, ingenu, etc. Aquest terme va sorgir quan es va prendre com a punt de refer\xc3\xa8ncia l\'art del Renaixement, i es prenia l\'edat mitjana com una \xc3\xa8poca de tenebres. _NEWLINE_La visi\xc3\xb3 actual d\'aquest per\xc3\xadode ha variat molt; quan neix aquesta escola, la pintura dels Pa\xc3\xafsos Baixos disposa d\'una llarga hist\xc3\xb2ria, amb moments excel\xc2\xb7lents com el rom\xc3\xa0nic i el g\xc3\xb2tic internacional. D\'altra banda, tot i que s\'anomena "flamenc", Flandes nom\xc3\xa9s constitueix una part dels Pa\xc3\xafsos Baixos. Per tant, seria just rebatejar aquest art com el propi dels Pa\xc3\xafsos Baixos. _NEWLINE_Durant el segle XV es donaran unes circumst\xc3\xa0ncies favorables que col\xc2\xb7laboraran en la creaci\xc3\xb3 d\'una important escola de pintura en aquesta zona d\'Europa. En aquesta \xc3\xa8poca les ciutats m\xc3\xa9s destacades d\'aquest territori eren Gant, Brugge i Leper, ja que formaven enclavaments entre les xarxes comercials que unien el nord europeu amb la resta de l\'Occident conegut. Aquesta regi\xc3\xb3 formava l\'anomenat ducat de Borgonya, els governants del qual, els ducs, havien estat mecenes de l\'art g\xc3\xb2tic. Tenia una gran densitat de poblaci\xc3\xb3, de les m\xc3\xa9s altes d\'Europa, amb una concentraci\xc3\xb3 urbana tamb\xc3\xa9 superior a la mitjana europea, i n\'eren diverses les ciutats destacades, riques, amb comerciants importants i nombrosos artesans. _NEWLINE_A m\xc3\xa9s a m\xc3\xa9s, des de 1380 aproximadament, a causa de la Guerra dels Cent anys, Par\xc3\xads va deixar de ser la capital art\xc3\xadstica que havia estat fins aleshores. Aix\xc3\xad que els qui abans emigraven, ara es queden i treballen per a la burgesia de les ciutats o els grans comerciants europeus, sobretot italians i espanyols, que apreciaven cada vegada m\xc3\xa9s el seu art. _NEWLINE_En aquell moment va ser quan a Tournai va residir Robert Campin i gaireb\xc3\xa9 al mateix temps, a Gant, Hubert van Eyck. Poc despr\xc3\xa9s, va apar\xc3\xa8ixer Jan van Eyck, germ\xc3\xa0 de l\'anterior i m\xc3\xa9s jove que ell. Van ser, segurament, els qui van revolucionar la pintura, perfeccionant l\'\xc3\xbas de l\xe2\x80\x99oli amb importants conseq\xc3\xbc\xc3\xa8ncies sobre el resultat final, usant colors de gran qualitat, obtenint extraordinaris efectes amb les veladures, etc. _NEWLINE_En el canvi del segle XV al segle XVI els artistes ja comen\xc3\xa7aven a percebre els ressons del Renaixement itali\xc3\xa0. El 1477 el ducat, estimat per la seva rellev\xc3\xa0ncia econ\xc3\xb2mica, va passar a la corona austr\xc3\xadaca dels Habsburg. Els Habsburg tenien una branca espanyola des de l\'\xc3\xa8poca de Carles I, la dinastia dels \xc3\x80ustries, fet que va determinar que l\'art espanyol del Renaixement i el barroc estigu\xc3\xa9s \xc3\xadntimament relacionat amb el flamenc. _NEWLINE_Malgrat la progressiva acceptaci\xc3\xb3 del Renaixement, els artistes van seguir sent fidels a la pr\xc3\xb2pia i rica tradici\xc3\xb3, ja que es tractava de quelcom encara viu i amb capacitat de creaci\xc3\xb3. Molts no van renunciar al bon ofici, al gust pel detall, al realisme en els retrats o al paisatge, que es constitueix en protagonista de les seves obres en moltes ocasions.'